
Kvázi-független csoportok összefűzése páros összehasonlítási módszerekkel néhány összekapcsoló információ segítségével

Bajnokságok kiértékelését leggyakrabban a mérkőzések során szerzett pontok alapján végzik. Azonban a szerzett pontok önmagukban nem alkalmasak az összehasonlításra, hiszen nem veszik figyelembe az ellenfelek erősségeit. Ennek a problémának feloldása az Élő-féle pontrendszer és általánosításai, azonban ezek a módszerek sem alkalmasak egymástól elkülönülő csoportok összefűzésére, mivel különböző erősségű csoportokban más-más erősséget fejezhet ki ugyanaz a pontszám. Jól használható módszereknek bizonyulnak azonban a páros összehasonlítási módszerek [1, 2].
Munkámban kvázi-független csoportok összefűzésére és rangsorolására két páros összehasonlítási módszert, a Thurstone módszert, az AHP mátrixon alapuló LLSM módszert, valamint egy neurális háló alapú Élő-pont számító módszert szeretnék bemutatni és összehasonlítani. A módszerek segítségével kiértékelem a 2020/21-es idény top európai elsőosztályú labdarúgóbajnokságait, majd a nemzetközi mérkőzések (a Bajnokok Ligája és az Európa Liga mérkőzései) segítségével egyesített rangsort készítek a csapatokból. Vizsgálom a rangsorok egymással és a Transfermarket-tel vett korrelációit, összefüggéseket keresve a csapatok pénzbeli értéke és elfoglalt helyezései között. Végül a helyezések alapján meghatározom, melyik nemzeti bajnokság a legerősebb a top öt (angol, francia, német, olasz, spanyol) közül.
Elemzek olyan eseteket is, amikor egyes nemzeti bajnokságokat összekötő mérkőzések teljesen vagy részben hiányoznak, bemutatva, hogy a módszerek mely esetekben adnak, és mely esetekben nem adnak reális kiértékelési eredményeket. Végezetül egy összefoglalást adok az egyes módszerek előnyeiről és hátrányairól.

